  Туспуктэм: pxhere.com Наталия Сильвестрова 1-тӥ инвожое, Нылпиосты утён нуналэ, 10 часын Удмуртись Калыкъёслэн эшъяськон юртазы «Погыли» удмурт робочемпионат ортчоз. Ижкарысь Кузебай Герд нимо нылпи садысь пиналъёс но Дэри ёросысь Изгурт школаысь покчи классын дышетскисьёс удмурт выжыкылъёсысь но дауркылъёсысь геройёс тусо роботъёс кылдытонын ӵошатскозы. Со сярысь Этнокультурной дышетонъя но мерлыко кичӧлтонъёсъя «АРТЭ» центрлэн пресс-службаез ивортӥз. Висъям дыр ӵоже пиналъёслы героез бичано но со сярысь удмурт кылын верано луоз. Ужрад пумын вормись но приз басьтӥсь командаосты шараялозы, шулдыр интерактивной возьматон радяськоз. Робочемпионат «"Погыли" нылпи роботостудия» ӵектослэн йылпумъясь ужрадэз луэ. Егит дышетӥсьёс но 6-9 аресъем удмурт пиналъёс техникая но робот бичанъя удыс сярысь удмурт кыл пыр тодо. Дылыя дышетскизы. Оглом 40 занятие радъямын вал. Пыриськисьёс, технической тодон-валанъёс басьтэм сяна, удмурт калыклэн историеныз тодматскизы, удмурт кылъёсты дышетӥзы но вераськон удмурт кылзы бордын ужазы. « Ми понна та ӵектос эксперимерт луиз, адӟыны но валаны, кыӵе туала но кулэ амалъёсын ми пиналъёс но анай-атайёс пӧлын удмурт кылэз эшшо но золгес вӧлмытыны быгатӥськомы. Озьы роботостудия кылдытыны малпан кылдӥз, кытын нылпиос дышетӥсьёсын но анай-атайёсын ӵош роботъёсты кылдытон, мифъёс но дауркылъёсты дышетон но бӧрысь асьсэлэсь удмурт роботъёссэс кылдытон пыр удмурт кылэз дышетозы. Ӵектосмылэсь пайдалыксэ али ик адӟыны луэ ни, малы ке шуоно анай-атайёс но дышетӥсьёс роботостудиез выль дышетскон арын но азинтыны курон » Юлия Шахтина, «Погылпи» ӵектослэн кивалтӥсез Тодэ вайытом, Удмуртиын удмурт кылэз дышетонъя мультимедийной сериос но ылпиослы удмурт кылын видеоблогъёс кылдытӥзы. Тегъёс: нылпиос удмуртъёс техника Ижкар Удмуртия  